Kristian Thulesen Dahl (DF), 2008-11-27:
Den udvikling, vi har set i den finansielle sektor, har overgået fantasien, tror jeg, hos os alle.
Den har i hvert fald overgået min fantasi.
Tilbage i juni måned var Finansudvalget på en kort udvalgstur til London.
Der besøgte vi det britiske parlament, vi besøgte finansministeriet, vi talte med folk inden for bankvæsenet, og vi sad, jeg vil ikke sige og morede os, for det var jo en ulykkelig situation, men vi sad og undrede os højlydt over, at man var kommet dertil i England, at man havde overtaget Northern Rock, at man var kommet i en situation i et vestligt, markedsstyret system, hvor staten måtte træde til og overtage en privat bank.
På det tidspunkt, altså i juni måned, tror jeg ikke nogen af os havde forestillet os, at vi cirka en måned efter ville blive kontaktet vedrørende en diskussion om Roskilde Bank, der førte til, at vi i den efterfølgende tid fik en statslig overtagelse af Roskilde Bank.
Men det viser bare lidt og illustrerer måske på glimrende vis, hvordan tingene er gået stærkt, og hvordan vi er blevet overrasket af udviklingen.
Det er bl.a., fordi der er folk på markedet, der handler fuldstændig irrationelt, der handler fuldstændig uden for enhver logik i forhold til, hvad noget er værd; folk, der handler uden for enhver logik i forhold til, hvad en bank eventuelt vil være værd også på sigt osv., folk, der handler på markedet ud fra nogle helt andre overvejelser.
Det har givet en ustabilitet, det har givet en uro, der har betydet, at den ganske almindelige danske familie kunne risikere at komme i en voldsomt negativ situation, at blive belastet voldsomt på sin økonomi.
Derfor er vi glade for, at der har været politisk vilje til at tage forskellige tiltag, som helt overordnet har til formål at skabe større tryghed om den enkelte families økonomi.
Man kan altså sige, at indskyderordningen er suspenderet, for der er ikke nogen bestemt beløbsgrænse nu, og det skaber selvfølgelig en tryghed, der betyder, at folk ikke behøver at stå nede i banken og trække deres penge ud, hvilket jo i virkeligheden ville have forstærket krisen.
Det andet, vi har været med til at sikre,
er jo så, at hvis der er banker, der for alvor kommer i problemer og ikke kan leve op til lovens betingelser for at drive bank, er der en styret afvikling af det pågældende pengeinstitut, så tingene sker roligt og afbalanceret i stedet for i hast.
Enhver ved, tror jeg, at hvis man skal ud og sælge sit hus i morgen og man skal sælge det inden kl. 16.00 i morgen, er det nok lidt mindre værd, end hvis man kan sælge huset i løbet af et år eller to.
Så der er nok meget fornuft i at lave sådan nogle styrede, fornuftige afviklinger af f.eks. et pengeinstitut, der kommer i problemer, frem for at tingene sker i hast og dermed med store tab til følge.
De her redningsinitiativer har haft til formål at hjælpe den ganske almindelige danske familie, men har ikke haft til formål at hjælpe pengeinstituttet, altså banken, på den måde at forstå, at man skubber penge direkte ind i banken.
Det er jo, fordi det i hvert fald for os har været vigtigt at sige, at bankernes ledelser, altså ejerne, aktionærerne, ledelserne af bestyrelserne og direktionerne, har et ansvar.
Det er en privat virksomhed, der drives, de har et ansvar for, hvordan den pågældende virksomhed køres, og de må påtage sig det ansvar.
Derfor synes vi, at det indtil nu har været yderst fornuftigt, at vi har fået arrangeret de tiltag, vi har taget, på den måde, at de har skullet hjælpe den almindelige danske familie, men ikke har skullet hjælpe ejerne og dem, der sidder med ansvaret i bestyrelseslokalerne og i direktionslokalerne for at drive en bank.
Det har været en fornuftig balance at have i det her, og det betyder også, at vi synes, det har været godt, at der i forbindelse med den aftale om afviklingsselskabet, der er, er taget tiltag, der også stiller ledelserne til ansvar.
Den skaber nogle nye rammer for, hvordan ledelserne i bankerne må agere, så længe de har en statslig likviditetsgaranti til at hjælpe sig.
Det er meget vigtigt at få med for at understrege det ansvar, der ligger i bestyrelseslokalet, og det ansvar, der ligger i direktionslokalet.
Hvad fremtiden gælder: Ja, som jeg sagde indledningsvis, vidste vi ikke tilbage i juni, hvad det var for en situation, vi ville stå i nu.
Jeg sagde, at vi var blevet overrasket, at udviklingen havde overgået vores fantasi, og derfor tør vi heller ikke spå om, hvordan fremtiden bliver.
Men vi håber selvfølgelig det bedste og håber ikke, der bliver behov for yderligere tiltag fra Folketingets side i forhold til at sikre den nødvendige stabilitet for den ganske almindelige danske families økonomi.